वैरागी को यकीन नहीं हो रहा कि बसंत की हत्या उसके पापा करा सकते हैं, सच्चाई पर कई सवाल हैं
बसंत और उसके दिल मिले थे, और मैच कैसा होता है? वह पापा से पूछना चाहती है, लेकिन उनसे अब बात करने का भी उसका मन नहीं करता!
काश, ऐसी कोई मशीन होती जो मन में उठे भावों-विचारों को लिपिबद्ध कर लेती तो मन के भीतर उठने वाले सैकड़ों विचार पानी के बुलबुलों की तरह उड़ न जाते।
‘पर क्या पानी के बुलबुलों की तरह विचारों का उड़ जाना ज्यादा सही नहीं है? न विचार रहेंगे, न अंतर्द्वंद्व मथेगा।’ जैसे किसी ने उसे टोका। उसके ही मन की आवाज है वह! वैसे ठीक भी है। कम से कम इस तरह मन धमाचौकड़ी मचाना बंद कर देगा!
वह भूलना चाहती है बीती बातों को, लेकिन यादों में इतनी शक्ति होती है कि वे विस्मृत न होने की जिद पर अड़ी रहती हैं। वैरागी को वे यादें बार-बार पीछे खींच कर ले जाती हैं। मानो वह उनमें ही खोए रहना चाहती हो। प्यार जीवन में रंग भरता है और प्यार का होना सारे रंगों को फीका कर देता है, रंग-विहीन कर देता है जीवन को।
वह बार-बार लौटना चाहती है उस समय की ओर जब प्यार की लहरें अपने पूरे उद्दाम के साथ उछालें मारती थीं। वह नहीं उड़ने देना चाहती उन विचारों को, उन ख्यालों को जो बसंत से जुड़े हैं। तब जब बसंत साथ होता था तो पतझड़ में भी बहार छाई रहती थी।
जब भी बसंत के पास लौटती है तब वह अलसाई सी बैठी रहती है। मां को लगता है कि चलो, आज उनकी बेटी थोड़ा आराम कर रही है। तब वह भी सुकून से दोपहर की नींद लेने लगती हैं। पर मां नहीं जानती कि उनकी बेटी तो उस समय वर्तमान में जी ही नहीं रही है, वह तो बीते दिनों के गलियारों में चक्कर काट रही है- अपने दुख को तकिए पर टिका, उस पर सिर रख कुर्सी पर घंटों बैठी रहती है। अपने प्यार के रेशों को हाथों से लपेटती, संभालती, बस यूं ही बैठी रहती है।
“किसी से प्यार करना सीखना हो, प्यार को महसूस करना, उसमें भीग जाना कैसा होता है, जानना हो तो वैरागी पंडित उसे तुमसे मिलना चाहिए।” हमेशा यही कहता था बसंत उसे।
“तुमने सीख लिया प्यार करना बस मेरे लिए यही काफी है। हर किसी को थोड़े सिखाती रहूंगी,” वह मुस्करा देती थी।
“सही कह रही हो। तुम्हारे प्यार पर सिर्फ मेरा कॉपीराइट है,” बसंत उसे बांहों में भर लेता।
“इसे कॉपीराइट नहीं कहते वकील बाबू, इसे समर्पण कहते हैं।”
“चलो मान लिया। लेकिन बड़ी अदालत यानी तुम्हारे पापा चाहे जो फैसला सुनाएं, लेकिन मैं सारी उम्र तुम्हारी गुलामी करने को तैयार हूं।”
वक्त के साथ उन दोनों का प्यार गहराता गया। बसंत वकील था और उसके पापा सचमुच के जज। अदालत में कई बार दोनों का आमना-सामना होता। एक वकील के रूप में पापा बेशक उसे थोड़ा बहुत सहन कर लेते हों, पर दामाद बनाने की बात सुन भड़क उठे।
“तुम्हारे प्रोफेशन के साथ उसके प्रोफेशन का कोई मैच नहीं है। वकील नहीं होता तो एक बार को अवश्य सोच लेता। कहां तुम एक मशहूर आर्टिस्ट हो और कहां वह अपराधियों व कानून की धाराओं से धिरा रहने वाला वकील। वह तुम्हारे साथ बात-बात में इतनी बहस करेगा कि तुम उसके सामने अपनी बात तक नहीं रख पाओगी।”
“पापा, प्रोफेशन मैच से हो ऐसा जरूरी नहीं, दिल मैच होने चाहिए। अब देखिए, मम्मी तो टीचर हैं, उनका और आपका मैच हुआ ही न? 30 सालों से आप दोनों साथ हैं।”
“हमारी बात और थी। तुम नई पीढ़ी के हो, एडजस्ट करने की क्षमता तुम लोगों में कम है, इसीलिए तो आए दिन तलाक होते हैं। वैरागी, मेरी बात समझो बेटा। तुम्हारी संवेदनशीलता, तुम जो अपनी कल्पनाओं में रंग उड़ेलती हो, उसे वह कभी नहीं समझ सकता। उसे तो हर चीज तर्कों, गवाहों और साक्ष्यों पर रखने की आदत है।”
“पापा, बसंत को लेकर आपकी राय सही नहीं है। यह बात तो आप पर भी लागू होती है। आप भी तो हर चीज को गवाहों और साक्ष्यों पर रखकर ही परखते हैं। जो भी हो, हम दोनों एक दूसरे को प्यार करते हैं। यही हमारा मैच है बस।” वैरागी अड़ गई।
मम्मी हमेशा की तरह तटस्थ बनी रहीं। पापा के सामने कब बोली थीं वह!
“तुम्हें लेकर बहुत पजेसिव हैं तुम्हारे पापा। वह नहीं मानेंगे। बसंत से शादी कर ले। चाहे वह आशीर्वाद दें या नहीं।” मम्मी ने अकेले में बहुत ही धीरे स्वर में उससे कहा था। “तेरे पापा को प्यार समझ नहीं आता। उन्हें केवल ऑर्डर देना और अपनी बात मनवाना आता है।”
मम्मी का दर्द उनके स्वर और आंखों में झलक रहा था।
वैरागी ने सोच लिया था कि ऐसा ही करेगी। इस निर्णय के एक महीने बाद बसंत और वह मंदिर में शादी करने वाले थे। उसके घर वालों ने सारी तैयारियां कर ली थीं। बसंत ने कार्ड भी छपवा लिए थे। ‘बसंत मिश्रा वेड्स वैरागी पंडित।’ कार्ड के चारों कोनों में छोटे-छोटे अक्षरों में लिखा था- ‘दिल मिल गए मैच हो गया।’
पापा यह जानकर बहुत गुस्सा हुए। “एक से एक बड़े घर के रिश्ते आ रहे हैं। मेरा इतना दबदबा है, संपत्ति है और तुम्हें यह मामूली सा वकील पसंद है जिसकी प्रैक्टिस भी कुछ खास नहीं है। कोर्ट में उसका अपना केबिन तक नहीं है।”
“सब हो जाएगा। अभी दिन ही कितने हुए हैं उसे प्रैक्टिस करते हुए,” मम्मी ने दबी जबान में कहा था तो पापा ने उन्हें फटकार दिया। “खामोश! तुम्हारी वजह से ही वैरागी की इतनी हिम्मत बढ़ी है। देखना, प्यार का खुमार कुछ दिनों में ही उतर जाएगा।”
पापा की बातों पर ध्यान न देकर बहुत खुश थी वह। बसंत बहुत खुश था। प्रेम हिंडोला बन गया था जिस पर बैठकर वे झूल रहे थे और शादी की तैयारियों में जुटे थे।
शादी से हफ्ते भर पहले बसंत एक केस के सिलसिले में लखनऊ गया था। खुद ही कार ड्राइव कर रहा था। सड़क खराब थी इसलिए कम स्पीड में ही कार चला रहा था, पर पीछे से एक कार सवार लगातार हॉर्न बजाता जा रहा था। बसंत ने साइड भी दी, उसे आगे निकल जाने का इशारा भी किया, पर वह उसके पीछे-पीछे ही चलता रहा।
आखिरकार बसंत कार रोककर बाहर आया तो किसी ने उसके सिर पर डंडे से वार किया। वहीं सब खत्म हो गया। किसी ने कहा जज साहब ने यह काम करवाया है। किसी ने कहा कि किसी अपराधी के गुंडों का काम है जिसको उसने सजा दिलवाई थी। किसी ने कहा कि कोई पुरानी दुश्मनी होगी। बहुत सी बातें उठीं… लेकिन बसंत तो जा चुका था। किसने किया, इसका पता चल भी गया तो भी बसंत तो लौटेगा नहीं।
वैरागी ने पेंटिंग करना छोड़ दिया है। उसकी जिंदगी के सारे रंग जो बेरंग हो गए हैं। वह संवेदना शून्य हो गई है। वह और मम्मी अब पापा के साथ नहीं रहते। बसंत और उसके दिल मिले थे, और मैच कैसा होता है? वह पापा से पूछना चाहती है, लेकिन उनसे अब बात करने का भी उसका मन नहीं करता!
बसंत का नंबर डायल करती रहती है। फोन हमेशा ऑन रखती हैं उसकी मां। वह जानती हैं उनके बेटे के कॉलर ट्यून सुन वैरागी उसकी सांसों को महसूस करती है। वैरागी ने नंबर मिलाया तो वहां से बसंत की आवाज के साथ घंटी बजने लगी- ‘हमें तुमसे प्यार कितना, ये हम नहीं जानते, मगर जी नहीं सकते तुम्हारे बिना…’
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें